**Хришћанска рецепција Плотинове онтологије**

* сличности и разлике –

Оријентационе напомене

Плотинова метафизика и онтологија Једног извршила је снажан утицај на хришћанску духовност, како на истоку тако и на западу, али и на даљи развој платонизма у антици (од Порфирија па до Прокла [412-485]).

У Порфиријевом коментару Платоновог *Парменида* по први пут се појављује „онтолошка диференција“ између „бивствовања“ и „бивствујућих“: αὐτὸ τὸ εἶναι τὸ πρὸς τοῦ ὄντος (*auto to einai to pros tou ontos*). Њу потом преузима хришћански аутор Аниције Манлије Северин Боетије (480-524) у свом дјелу *Хебдомаде*. Писац чувене *Утјехе философије* је кључан за историју онтологије и метафизике утолико што је пренио Плотинову метафизику са истока на запад Римског царства.

Прије Боетија, свети Августин (354-430) је унио добар дио Плотинове метафизике у хришћанско учење преко којег је она наставила свој други живот у мишљењу Декарта, Канта, Хегела и Хајдегера.

Плотинова метафизика је имала своју трајекторију и у источном хришћанству гдје је најприје реципирана и трансформисана код мистичког богослова Псеудо-Дионисија Ареопагите (5. вијек).

Плотинова философска појмовност радо је преузимана од стране црквених отаца који су је користили како би изложили властито мистичко искуство божанске стварности. Ипак, разлике између два система су нукидиве. Плотинова метафизика Једног и цијели његов систем је еманационистички, за разлику од хришћанске метафизике која је креационистичка. Док је (ново)платонизам остао на нивоу онтолошког двојства између чулног свијета (*mundus sensibilis*) и умственог свијета (*mundus intelligibilis*), хришћанска онтологија и мет­афизика је продубила ту раздиобу на „створено“ и „нестворено“. Из те фунда­мен­талне поставке, слиједе све остале поставке хришћанског богослов­ско-философског система, као и разлике у односу на платонистичку традицију.

Препорука за литературу

С обзиром на значај Плотина и хришћанства за даљи развој класичне онто­лошке традиције, било би упутно ишчитати неки од класичних текстова из корпуса хришћанске литературе. За ову тему су најподеснији и најдоступ­нији на српском језику св. Дионисије Ареопагита и св. Максим Исповиједник. Њи­хови текстови се могу наћи у часопису *Отачник*, 1/1 (1996), као и текст Влади­мира Лоског о самом Дионисију. Обратити пажњу на онтолошки језик и појмовну апаратуру у дјелима хришћанских аутора.